
B7‑0201/2012
Ψήφισμα του Ευρωπαϊκού Κοινοβουλίου σχετικά με την κατάσταση στο Μάλι
(2012/2603(RSP))
Το Ευρωπαϊκό Κοινοβούλιο,
–
έχοντας υπόψη τις δηλώσεις της Catherine Ashton, Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας της ΕΕ σχετικά με το στρατιωτικό πραξικόπημα στο Μάλι,
–
έχοντας υπόψη τη δήλωση της υπηρεσίας ανθρωπιστικής βοήθειας της Ευρωπαϊκής Επιτροπής σχετικά με την πρόληψη ανθρωπιστικής κρίσης στο Μάλι,
–
έχοντας υπόψη τις δηλώσεις του Συμβουλίου Ασφαλείας των Ηνωμένων Εθνών σχετικά με το στρατιωτικό πραξικόπημα,
–
έχοντας υπόψη τη συμφωνία του Αλγερίου του 2006 σχετικά με την ανάπτυξη και την ειρήνη στο βόρειο Μάλι,
–
έχοντας υπόψη τη συμφωνία πλαίσιο που υπογράφτηκε στις 6 Απριλίου 2012 μεταξύ της στρατιωτικής χούντας και της ECOWAS,
–
έχοντας υπόψη το άρθρο 110, παράγραφος 2 του Κανονισμού του,
Α.
λαμβάνοντας υπόψη ότι το Εθνικό Κίνημα για την Απελευθέρωση του Azwad των Τουαρέγκ διακήρυξε ότι απέκτησε τον έλεγχο στις τρεις περιοχές του Βόρειου Μάλι – Gao, Kidal και Timbuktu-, με στόχο να σχηματίσει ένα νέο κράτος,
Β.
λαμβάνοντας υπόψη ότι μια ισλαμιστική ομάδα με την ονομασία Ansar Dine, η οποία έχει στενούς δεσμούς με την οργάνωση Αλ-Καΐντα στο Ισλαμικό Μαγκρέμπ (AQIM), δήλωσε ότι έχει υπό τον έλεγχό της το Timbuktu και επιδιώκει να επιβάλει το νόμο της Σαρία στο Μάλι,
Γ.
υπενθυμίζοντας ότι στο παρελθόν υπογράφτηκαν αρκετές συμφωνίες ειρήνης μεταξύ της κυβέρνησης του Μάλι και του Απελευθερωτικού Κινήματος των Τουαρέγκ, οι οποίες εστιάζονταν στην οικονομική ανάπτυξη του βορρά, την αποκέντρωση και την ενσωμάτωση των Τουαρέγκ στις πολιτικές και στρατιωτικές δομές· ότι, παρά μια σειρά ειρηνευτικές πρωτοβουλίες, παρέμειναν οι εντάσεις μεταξύ της κεντρικής κυβέρνησης και του Εθνικού Κινήματος για την Απελευθέρωση του Azawad των Τουαρέγκ,
Δ.
λαμβάνοντας υπόψη ότι ομάδα στρατιωτών προέβη σε πραξικόπημα στις 22 Μαρτίου 2012, ανατρέποντας τον δημοκρατικά εκλεγμένο πρόεδρο Amadou Toumai Toure, 

Ε.
λαμβάνοντας υπόψη ότι, με μεσολάβηση της ECOWAS, συμφωνήθηκε επιστροφή στην συνταγματική τάξη και, σύμφωνα με το σύνταγμα της χώρας, ορκίστηκε ως προσωρινός Πρόεδρος ο Πρόεδρος της Εθνοσυνέλευσης της χώρας,
ΣΤ.λαμβάνοντας υπόψη ότι η ανθρωπιστική κατάσταση στις περιοχές που ελέγχονται από τους αντάρτες επιδεινώνεται, δεδομένου ότι συμβαίνουν λεηλασίες και απαγωγές και επικρατεί χάος, κάτι που αναγκάζει τον πληθυσμό να εγκαταλείψει την περιοχή,
Ζ.
λαμβάνοντας υπόψη ότι ο συνδυασμός ξηρασίας, φτώχειας, υψηλής τιμής των σιτηρών, περιβαλλοντικής υποβάθμισης και χρόνιας υπανάπτυξης πλήττει την Μπουρκίνα Φάσο, το Μάλι, τη Μαυριτανία, το Νίγηρα, τη Σενεγάλη, το Τσάντ, το βόρειο Καμερούν και τη Νιγηρία και ότι σύμφωνα με υπηρεσίες του ΟΗΕ περισσότεροι από 10 εκατομμύρια άνθρωποι δυσκολεύονται να βρουν αρκετή τροφή,
Η.
λαμβάνοντας υπόψη ότι εξακολουθεί η σειρά απαγωγών τις οποίες διεκδικεί μια τρομοκρατική ομάδα που συνδέεται με την οργάνωση Αλ-Καΐντα στο Ισλαμικό Μαγκρέμπ (AQIM) και ότι στις 15 Απριλίου ένας Ελβετός Χριστιανός ιεραπόστολος απήχθη στο Timbuktu από μια ομάδα η οποία ήδη κατέχει 13 Δυτικούς ομήρους,
Θ.
λαμβάνοντας υπόψη ότι η διάδοση όπλων που προέρχονται από τη Λιβύη, το λαθρεμπόριο ναρκωτικών, η υψηλή ανεργία και η φτώχεια συμβάλλουν στην αποσταθεροποίηση της περιοχής συνολικά,
Ι.
λαμβάνοντας υπόψη ότι η κατάσταση στη Λιβύη έχει οδηγήσει σε ανεξέλεγκτη ροή όπλων από τη Λιβύη στις γειτονικές χώρες και στην επιστροφή καλά οπλισμένων μισθοφόρων στο Μάλι, κάτι που έχει δυσμενείς επιπτώσεις στην ασφάλεια και τη σταθερότητα όλων των χωρών του Σαχέλ και της περιοχής της Δυτικής Αφρικής,
ΙΑ.
λαμβάνοντας υπόψη ότι η άνοδος του πολιτικού Ισλάμ στην Δυτική Αφρική, όπως της οργάνωσης «Boko Haram», πρέπει να αντικρουστεί με αντιμετώπιση των διαρθρωτικών αιτιών της φτώχειας τόσο στο Μάλι όσο και στη Δυτική Αφρική, που είναι η οικονομική και κοινωνική ανάπτυξη καθώς και η κατανομή του πλούτου,
ΙΒ.
λαμβάνοντας υπόψη ότι οι αιτίες των συγκρούσεων αυτών είναι σε γενικές γραμμές ο μη σεβασμός των ανθρωπίνων δικαιωμάτων, η απουσία κράτους δικαίου, οι εθνοτικές και θρησκευτικές εντάσεις, η οργανωμένη εγκληματικότητα, οι αδικίες, οι ανισότητες και η έλλειψη οικονομικής ανάπτυξης,
ΙΓ.
λαμβάνοντας υπόψη ότι τα ανθρώπινα δικαιώματα είναι αδιαίρετα και ότι ο σεβασμός των ατομικών δικαιωμάτων καθώς και των κοινωνικοοικονομικών δικαιωμάτων έχει ζωτική σημασία για την βιώσιμη ανάπτυξη και την ειρήνη,
1.
χαιρετίζει την αποφασιστική δράση της ECOWAS, η οποία οδήγησε στην αποκατάσταση της συνταγματικής τάξης στο Μάλι·
2.
καλεί τις αρχές του Μάλι και το απελευθερωτικό κίνημα των Τουαρέγκ να καταλήξουν σε ειρηνική και βιώσιμη λύση μέσω του εποικοδομητικού διαλόγου·
3.
είναι της γνώμης ότι η ειρηνική λύση στη σύγκρουση του Μάλι απαιτεί την αντιμετώπιση της βαθύτερης αιτίας της σύγκρουσης, κάτι το οποίο συνεπάγεται δίκαιη πρόσβαση στους πόρους, εξασφάλιση της βιώσιμης και δίκαιης ανάπτυξης των περιοχών και αναδιανομή του πλούτου, καθώς και εξασφάλιση των βασικών ανθρωπίνων δικαιωμάτων, συμπεριλαμβανομένων των δικαιωμάτων των μειονοτήτων·
4.
ζητεί το άνοιγμα ανθρωπιστικού διαδρόμου έτσι ώστε να βοηθηθούν εκατοντάδες χιλιάδες που έχουν εκτοπισθεί λόγω των συγκρούσεων στο Μάλι, πολλοί από τους οποίους έχουν αναζητήσει καταφύγιο σε γειτονικές χώρες, όπως ο Νίγηρας, η Μαυριτανία και η Μπουρκίνα Φάσο, ενώ επίσης ζητεί μια συνολική και ταχεία απάντηση στην ανθρωπιστική κρίση στο Σαχέλ γενικά·
5.
καλεί τις κυβερνήσεις της Δυτικής Αφρικής να καταπολεμήσουν την διάδοση των όπλων και το λαθρεμπόριο ναρκωτικών, θέτοντας την ισορροπημένη και βιώσιμη ανάπτυξη στη καρδιά της αναπτυξιακής πολιτικής τους, έτσι ώστε να προσφέρουν βασικές δημόσιες υπηρεσίες στον πληθυσμό γενικά και ειδικότερα απασχόληση στους νέους·
6.
καλεί τις αρχές του Μάλι, τις κυβερνήσεις των κρατών της Δυτικής Αφρικής και το Εθνικό Κίνημα για την Απελευθέρωση του Azwad των Τουαρέγκ να καταβάλουν κάθε προσπάθεια για την άμεση απελευθέρωση όλων των ομήρων·
7.
είναι πεπεισμένο ότι μια βιώσιμη λύση για την περιοχή πρέπει να αποβλέπει στην ενίσχυση των κρατικών θεσμών, στην ενεργό συμμετοχή των πολιτών στη λήψη αποφάσεων και στην δημιουργία των συνθηκών για βιώσιμη και δίκαιη οικονομική ανάπτυξη·
8.
καλεί την Επιτροπή και το Συμβούλιο να αναλάβουν την πρωτοβουλία, μαζί με την ECOWAS, ώστε να διευκολυνθεί ο ειρηνευτικός διάλογος στην περιοχή·
9.
αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Ύπατη Εκπρόσωπο της Ένωσης για τις Εξωτερικές Υποθέσεις και την Πολιτική Ασφάλειας, την Επιτροπή, το Συμβούλιο Ασφαλείας των Ηνωμένων Εθνών, την Αφρικανική Ένωση και την ECOWAS.

